এলাকারই সমাজবিরোধীর সঙ্গে স্থানীয় এক মহিলার ঘনিষ্ঠ সম্পর্কের কথা জেনে ফেলেছিল তিনি। তার পর সেই খবর পাঁচ কান করতে শুরু করেছিলন। তার জেরেই সালিশি সভার নামে আজাদ আলি মণ্ডল (৩৩) নামে এক যুবককে ক্লাবে ডেকে কুপিয়ে হত্যা করার অভিযোগ উঠল ওই সমাজবিরোধী এবং তার সাঙ্গপাঙ্গদের বিরুদ্ধে।
রবিবার রাতে চাঞ্চল্যকর এই ঘটনাটি ঘটেছে দক্ষিণ চব্বিশ পরগনার বিষ্ণপুরের দক্ষিণ কাজিরহাট এলাকায়। 
আজাদ আলি মণ্ডল ওরফে রাজা নামে খুন হওয়া যুবকও মাদক বিক্রির সঙ্গে যুক্ত বলে অভিযোগ। খুনের ঘটনায় অভিযুক্ত আলমগির মণ্ডল গুলিবিদ্ধ অবস্থায় হাসপাতালে চিকিৎসাধীন। রাজাকে খুনের খবর পেয়ে তার সঙ্গীরা ওই ক্লাবে চড়াও হয়ে পাল্টা আলমগিরকে লক্ষ্য করে গুলি চালায় বলে পুলিশ সূত্রে খবর। 

এই বিষয়ে অন্যান্য খবর

মোবাইলের মেসেজ ডিলিট করে দিলেন স্ত্রী, কীভাবে ‘প্রতিশোধ’ নিলেন স্বামী


জানা গিয়েছে, আলমগিরের সঙ্গে স্থানীয় এক মহিলার সম্পর্ক গড়ে ওঠে। ঘনিষ্ঠ অবস্থায় আলমগিরকে ওই মহিলার সঙ্গে দেখা ফেলেছিল রাজা। সেই এলাকায় বেশ কয়েকজনকে সে একথা জানিয়েছিল। 

মৃত আজাদ আলি মণ্ডল। নিজস্ব চিত্র
রবিবার রাতে রাজাকে স্থানীয় একটি ক্লাবে ডেকে পাঠায় আলমগির। সেখানে সালিশি সভা বসানোর কথা বলে রাজাকে ডাকা হয় বলে তার পরিবারের দাবি। অভিযোগ, সেখানো পৌঁছনোর পরেই রাজার উপরে হামলা চালায় আলমগির এবং তার দলবল। দা, কাটারি দিয়ে কোপানো হয় রাজাকে। 
এই খবর পেয়ে রাজার কয়েকজন সঙ্গী পাল্টা ওই ক্লাবে চড়াও হয়ে আলমগিরের উপরে হামলা চালায়। ঘটনাস্থলে যায় বিষ্ণুপুর থানার পুলিশ। গুলিবিদ্ধ অবস্থায় আলমগিরকে উদ্ধার করে জোকার ইএসআই হাসপাতালে ভর্তি করা হয়। রাজার দেহ উদ্ধার করে ময়নাতদন্তের জন্য পাঠানো হয়েছে। ঘটনার পরই এলাকায় চাঞ্চল্য ছড়ায়। এখনও পর্যন্ত কেউ গ্রেফতার না হলেও অভিযুক্তদের খোঁজে তল্লাশি চালাচ্ছে পুলিশ। ডায়মন্ড হারবারের এসপি কোটেশ্বর রাও জানান, ‘‘দুই গোষ্ঠীর মধ্যে সংঘর্ষ হয়েছে। এই ঘটনায় অনেকেই যুক্ত। আমরা সবাইকেই ধরার চেষ্টা করছি।’’ 
ঘটনার পর থেকেই এলাকায় ব্যাপক উত্তেজনা রয়েছে। এলাকায় বসানো হয়েছে পুলিশ পিকেট।